CELEX: 32017R0781
Language: ro
Date: 2017-05-05 00:00:00
Title: Regulamentul de punere în aplicare (UE) 2017/781 al Comisiei din 5 mai 2017 de retragere a autorizației acordate pentru substanța activă metil-nonil-cetonă, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 al Comisiei (Text cu relevanță pentru SEE. )

6.5.2017   
            
            
               RO
            
            
               Jurnalul Oficial al Uniunii Europene
            
            
               L 118/1
            
         REGULAMENTUL DE PUNERE ÎN APLICARE (UE) 2017/781 AL COMISIEI
   din 5 mai 2017
   de retragere a autorizației acordate pentru substanța activă metil-nonil-cetonă, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 al Comisiei
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special al doilea caz prevăzut la articolul 21 alineatul (3), precum și articolul 78 alineatul (2),
   întrucât:
   
               (1)
            
            
               Prin Directiva 2008/127/CE a Comisiei (2), metil-nonil-cetona a fost inclusă ca substanță activă în anexa I la Directiva 91/414/CEE a Consiliului (3). Regulamentul de punere în aplicare (UE) nr. 608/2012 al Comisiei (4) prevede că notificatorul la cererea căruia metil-nonil-cetona a fost inclusă trebuie să furnizeze informații de confirmare suplimentare cu privire la: (a) specificațiile materialului testat în studii de toxicologie la mamifere și studii ecotoxicologice; (b) specificația cu un lot de date justificatoare și metode de analiză validate; (c) o evaluare corespunzătoare a evoluției și a comportamentului substanței respective și ale produselor cu potențial de transformare în mediu; și (d) riscul pentru organismele acvatice și din sol. Aceste informații trebuiau furnizate înainte de 30 aprilie 2013 pentru literele (a) și (b) și până la 31 decembrie 2015 pentru literele (c) și (d).
            
         
               (2)
            
            
               Substanțele active incluse în anexa I la Directiva 91/414/CEE se consideră a fi fost aprobate în temeiul Regulamentului (CE) nr. 1107/2009 și sunt enumerate în partea A a anexei la Regulamentul de punere în aplicare (UE) nr. 540/2011 al Comisiei (5).
            
         
               (3)
            
            
               Notificatorul nu a prezentat informațiile de confirmare cerute la literele (c) și (d) de la considerentul 1 înainte de 31 decembrie 2015. De asemenea, notificatorul nu a oferit un răspuns la scrisoarea din partea Comisiei prin care i se oferea posibilitatea de a-și explica poziția înainte de luarea deciziei de retragere a substanței.
            
         
               (4)
            
            
               În consecință, este oportun să se retragă aprobarea pentru substanța metil-nonil-cetonă.
            
         
               (5)
            
            
               Prin urmare, anexa la Regulamentul de punere în aplicare (UE) nr. 540/2011 ar trebui modificată în consecință.
            
         
               (6)
            
            
               Statelor membre ar trebui să li se acorde timp pentru a retrage autorizațiile pentru produsele de protecție a plantelor care conțin respectiva substanță activă. Este oportun să se limiteze durata maximă a perioadei de grație care poate fi acordată de către statele membre în conformitate cu articolul 46 din Regulamentul (CE) nr. 1107/2009 pentru produsele de protecție a plantelor care conțin substanța activă.
            
         
               (7)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Retragerea aprobării
   Aprobarea substanței active metil-nonil-cetonă este retrasă.
   Articolul 2
   Modificarea Regulamentului de punere în aplicare (UE) nr. 540/2011
   În partea A a anexei la Regulamentul de punere în aplicare (UE) nr. 540/2011, se elimină rândul 238 referitor la metil-nonil-cetonă.
   Articolul 3
   Măsuri tranzitorii
   Statele membre retrag autorizațiile acordate pentru produsele de protecție a plantelor care conțin metil-nonil-cetonă ca substanță activă până cel târziu la 26 august 2017.
   Articolul 4
   Perioada de grație
   Perioada de grație acordată de statele membre în conformitate cu articolul 46 din Regulamentul (CE) nr. 1107/2009 trebuie să fie cât mai scurtă posibil și expiră cel târziu la 26 august 2018.
   Articolul 5
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 5 mai 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 309, 24.11.2009, p. 1.
   
      (2)  Directiva 2008/127/CE a Comisiei din 18 decembrie 2008 de modificare a Directivei 91/414/CEE a Consiliului în vederea includerii mai multor substanțe active (JO L 344, 20.12.2008, p. 89).
   
      (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).
   
      (4)  Regulamentul de punere în aplicare (UE) nr. 608/2012 al Comisiei din 6 iulie 2012 de modificare a Regulamentului de punere în aplicare (UE) nr. 540/2011 în ceea ce privește condițiile de aprobare a substanțelor active benzoat de denatoniu, metil-nonil-cetonă și uleiuri vegetale/ulei de mentă verde (JO L 177, 7.7.2012, p. 19).
   
      (5)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active autorizate (JO L 153, 11.6.2011, p. 1).